3. การประกอบธุรกิจของแต่ละสายผลิตภัณฑ์

จากการที่บริษัทฯ ได้ขายหุ้นทั้งหมดที่บริษัทฯถือ ใน บจก. เขาเขียว คันทรี่คลับ
ซึ่งดำเนินธุรกิจสนามกอล์ฟ เมื่อวันที่ 29 มิถุนายน 2554 ทำให้บริษัทฯ
มีการประกอบธุรกิจผลิตภัณฑ์เดียว คือ ธุรกิจอสังหาริมทรัพย์ โดยมีรายละเอียด ดังนี้

  (1) ลักษณะผลิตภัณฑ์และบริการ

โครงการพัฒนาอสังหาริมทรัพย์ดำเนินงานภายใต้ 4 บริษัท ประกอบด้วย บริษัท แกรนด์ คาแนล
แลนด์ จำกัด (มหาชน) บริษัท เบ็ล ดีเวลลอปเมนท์ จำกัด (บริษัทถือหุ้นร้อยละ 79.57) บริษัท
พระราม 9 สแควร์ จำกัด (บริษัทถือหุ้นร้อยละ 78.12) และบริษัท พระราม 9 สแควร์ โฮเต็ล
จำกัด (บริษัทถือหุ้นทางอ้อม ร้อยละ 78.12) โดยมีรายละเอียดของโครงการในแต่ละบริษัท ดังนี้

บริษัท แกรนด์ คาแนล แลนด์ จำกัด (มหาชน) (“บริษัท”)

ดำเนินธุรกิจพัฒนาอสังหาริมทรัพย์ โดยมีโครงการพัฒนาอสังหาริมทรัพย์ ประกอบด้วย

-   โครงการอาคารสำนักงานเดอะไนน์ ทาวเวอร์ แกรนด์ พระราม 9

-   โครงการเบ็ล สกาย คอนโดมิเนียม

-   การบริหารงานขายและงานบริหารโครงการแกรนด์ คาแนล ดอนเมือง โครงการ 1
    และโครงการ 2

  นอกจากนี้ บริษัทฯ ยังมีเงินลงทุนใน 2 บริษัท ได้แก่ เงินลงทุนร้อยละ 79.57 ในบริษัท เบ็ล
  ดีเวลลอปเมนท์ จำกัด และเงินลงทุนร้อยละ 78.12 ในบริษัท พระราม 9 สแควร์ จำกัด

โครงการอาคารสำนักงานเดอะไนน์ ทาวเวอร์ แกรนด์ พระราม 9

เป็นโครงการอาคารสำนักงานเกรด B+ ถึง A- มูลค่าเงินลงทุนของโครงการ ประมาณ 3,400
ล้านบาท โดยมีพื้นที่ให้เช่าประมาณ 66,000 ตารางเมตร ประกอบด้วย ส่วนโพเดียม
ซึ่งเป็นอาคาร 8 ชั้น พร้อมชั้นใต้ดิน 1 ชั้น และส่วนสำนักงานเป็นอาคาร 2 อาคาร ได้แก่
อาคารเอ สูง 34 ชั้น และ อาคารบี สูง0 32 ชั้น ตามลำดับ ตั้งอยู่บริเวณแยก รัชดา-พระราม 9
โดยโครงการอยู่ด้านหลังโครงการศูนย์การค้า เซ็นทรัลพลาซา แกรนด์ พระราม 9

จุดขายหลักของโครงการ ได้แก่ ทำเลที่ตั้งซึ่งอยู่บริเวณแยกรัชดา-พระราม 9 ใกล้ทางด่วน
รถไฟฟ้ามหานคร และรถไฟฟ้า Airport-Link
และราคาค่าเช่าระดับปานกลางซึ่งสอดคล้องกับกลุ่มลูกค้าเป้าหมาย

ปัจจุบัน การก่อสร้างแล้วเสร็จบางส่วนและเปิดให้บริการแล้วในส่วนโพเดียม
ซึ่งแบ่งเป็นพื้นที่สำนักงาน 3 ชั้นและพื้นที่จอดรถ 5 ชั้นคิดเป็นพื้นที่ประมาณ 40,000 ตารางเมตร
โดยเป็นพื้นที่ให้เช่าเท่ากับ 7,805 ตารางเมตร ซึ่ง ณ วันที่ 31 ธันวาคม 2554
มีอัตราการเช่าพื้นที่ร้อยละ 75 ของพื้นที่เช่าทั้งหมด

สำหรับการก่อสร้าง อาคารเอ คาดว่าจะก่อสร้างเสร็จและเปิดให้เช่าได้ประมาณเดือนมีนาคม
2556 ส่วนอาคาร บี คาดว่าจะก่อสร้างเสร็จและเปิดให้เช่าได้ประมาณเดือนพฤศจิกายน 2555

[]

- ภาพแสดงโครงการอาคารสำนักงานเดอะไนน์ ทาวเวอร์ แกรนด์ พระราม 9 เมื่อแล้วเสร็จ -

โครงการเบ็ล สกาย คอนโดมิเนียม

เป็นโครงการอาคารที่พักอาศัย 17 อาคาร จำนวน 3,300 ยูนิต เป็นอาคารสูง 8 ชั้น
ตั้งอยู่ที่ถนนกำแพงเพชร 6 (ถนนคู่ขนานกับถนนวิภาวดีรังสิต)
เลียบกับทางรถไฟและพื้นที่โครงการอยู่ติดกับโรงแรมมิราเคิล แกรนด์ คอนเวนชั่น
โดยมีจุดขายหลักของโครงการ คือ ความโดดเด่นของทำเลที่ตั้ง
และความสะดวกสบายในการคมนาคมเพราะตั้งอยู่ติดถนนวิภาวดีรังสิต ดอนเมืองโทลเวย์
และอยู่ติดกับศูนย์ราชการ แจ้งวัฒนะ
โดดเด่นด้วยการออกแบบพื้นที่สันทนาการภายในโครงการแบบครบวงจรเพื่อรองรับกิจกรรมของผู้พักอาศัย

กลุ่มลูกค้าเป้าหมายเป็นผู้มีรายได้ระดับปานกลาง ราคาขายเฉลี่ยประมาณ 45,000
บาทต่อตารางเมตร ห้องพักมีพื้นที่ตั้งแต่ 27 ตารางเมตรขึ้นไป
โดยกำหนดราคาขายต่อห้องเริ่มต้นที่ประมาณ 1.24 ล้านบาท

โครงการนี้ ได้รับผลกระทบจากอุทกภัยในปี 2554 บริษัทฯ
จึงชะลอการก่อสร้างโครงการออกไปก่อน

โครงการแกรนด์ คาแนล ดอนเมือง โครงการ 1 และโครงการ 2

โครงการแกรนด์ คาแนล ดอนเมือง โครงการ 1 และโครงการ 2
เป็นโครงการบ้านเดี่ยวบริเวณดอนเมืองใกล้สถานีรถไฟหลักสี่ และทางด่วนขั้นที่ 2
และทางด่วนโทลเวย์ สำหรับโครงการ 1 ประกอบด้วยที่ดินจัดสรรจำนวน 194 แปลง โครงการ 2
ประกอบด้วยที่ดินจัดสรรจำนวน 199 แปลง

จุดขายหลักของโครงการ
คือเป็นโครงการบ้านเดี่ยวคุณภาพสูงที่มีสิ่งแวดล้อมและสาธารณูปโภคส่วนกลางที่ดีเยี่ยม
เน้นการออกแบบให้ได้บรรยากาศโรแมนติคของนครเวนิส ประเทศอิตาลี
และราคาที่แข่งขันได้กับโครงการบ้านคุณภาพในระดับเดียวกัน ในกรุงเทพมหานคร

กลุ่มลูกค้าเป้าหมายเป็นผู้มีรายได้ปานกลางถึงสูง
เป็นบ้านเดี่ยวจัดสรรภายในโครงการขนาดที่ดินตั้งแต่ 73 – 250 ตารางวา
มีพื้นที่ใช้สอยภายในบ้านตั้งแต่ 197 - 408 ตารางเมตร โดยมีราคาขายตั้งแต่ 6.5 – 25
ล้านบาท

ณ วันที่ 31 ธันวาคม 2554 บริษัทรับจ้างบริหารงานขายโครงการแกรนด์ คาแนล ดอนเมือง
โครงการ 1 จำนวน 7 แปลง ปัจจุบันเหลือพื้นที่ขายในส่วนที่ดินเปล่าจำนวน 4 แปลง
และโครงการแกรนด์ คาแนล ดอนเมือง โครงการ 2 รับบริหารงานขาย และงานทั่วไปจำนวน
199 แปลง ปัจจุบันเหลือพื้นที่ขายจำนวน 159 แปลง

ปัจจุบัน บริษัทเป็นผู้ถือสิทธิในการบริหารจัดการ บริหารการตลาดและบริหารการขายโครงการ

[]

- ภาพแสดงโครงการแกรนด์ คาแนล ดอนเมือง -

บริษัท เบ็ล ดีเวลลอปเมนท์ จำกัด (“เบ็ล”)

ก่อตั้งขึ้นในปี 2537 ปัจจุบัน มีทุนจดทะเบียนและเรียกชำระแล้วจำนวน 2,064,261,300 บาท
แบ่งออกเป็นหุ้นสามัญจำนวน 20,642,613 หุ้น มูลค่าที่ตราไว้หุ้นละ 100 บาท โดยมีรายละเอียด
ดังนี้

  ----------------------------------- ------------------- ----------------
  รายชื่อ                               จำนวนหุ้นที่ถือ          ร้อยละ

  บมจ. แกรนด์ คาแนล แลนด์               16,425,383          79.57

  นายปั๊ก โต เหลียง                      2,064,261           10.00

  บจก. อิตาเลียน ไทยแลนด์                1,352,257           6.55

  บมจ. อิตาเลียนไทย ดีเวล๊อปเมนต์          473,133             2.29

  บจก. สยามสตีล ซินดิเกต                 317,358             1.54

  บจก. วี แอนด์ เค คอนซัลแตนท์            6,221               0.03

  บจก. โลตัสดีไซน์ แอนด์ ดีเวลลอปเมนท์      4,000               0.02

  รวม                                 20,642,613          100.00
  ----------------------------------- ------------------- ----------------

ปัจจุบัน เบ็ล มีโครงการพัฒนาอสังหาริมทรัพย์ 1 โครงการ ได้แก่ โครงการเบ็ล แกรนด์ พระราม
9

โครงการเบ็ล แกรนด์ พระราม 9

เป็นโครงการอาคารที่พักอาศัย มูลค่าโครงการประมาณ 14,000 ล้านบาท
ก่อสร้างเป็นอาคารที่พักอาศัย 8 อาคาร จำนวนห้องพักรวม 2,024 ยูนิต เป็นอาคารสูง 27 ชั้น
34 ชั้น 36 ชั้น 43 ชั้น อย่างละ 2 อาคาร พร้อมชั้นใต้ดิน มีพื้นที่ซึ่งขออนุญาตก่อสร้างรวมทั้งสิ้น
343,313 ตารางเมตร โดยอาคารทั้งหมดตั้งอยู่บนโพเดียมสูง 6 ชั้น
ซึ่งพัฒนาเป็นพื้นที่พาณิชยกรรมเพื่อเช่า จำนวน 2 ชั้น และพื้นที่สำหรับจอดรถยนต์จำนวน 4 ชั้น
ตั้งอยู่บริเวณแยกรัชดา-พระราม 9 ใกล้สี่แยก อสมท
โดยโครงการห่างจากสถานีรถไฟฟ้ามหานครประมาณ 400 เมตร

จุดขายหลักของโครงการ คือ โครงการคอนโดมิเนียมสไตล์รีสอร์ท ที่มีพื้นที่สันทนาการขนาดใหญ่
ลักษณะสวนลอยฟ้า ตั้งอยู่ใจกลางกรุงเทพฯ บริเวณแยกรัชดา-พระราม 9 ใกล้ทางด่วน
รถไฟฟ้าใต้ดิน และรถไฟฟ้า Airport-Link
ซึ่งคาดว่าโครงการแล้วเสร็จจะเป็นหนึ่งในคอนโดมิเนียมที่มีศักยภาพในการพักอาศัยแห่งหนึ่งของกรุงเทพมหานคร
ด้วยความสมบูรณ์ของทำเลที่ตั้งที่อยู่ติดกับศูนย์รวมความเจริญแห่งใหม่ ประกอบด้วย อาคารที่พัก
สำนักงาน และแหล่ง ชอปปิ้งครบวงจร และศูนย์การค้าเซ็นทรัล พลาซ่า แกรนด์ พระราม 9

กลุ่มลูกค้าเป้าหมายเป็นผู้มีรายได้ปานกลางจนถึงสูง โดยมีพื้นที่ขายเฉลี่ยโครงการประมาณ
70,000-75,000 บาทต่อตารางเมตร โดยห้องพักมีพื้นที่ตั้งแต่ 40 - 312 ตารางเมตร
และมีราคาขายต่อห้องตั้งแต่ 3.0 – 28.0 ล้านบาท

ปัจจุบันเปิดขายเฉพาะโครงการในส่วนอาคารที่ 1 - 4 ณ สิ้นปี 2554 มียอดขายประมาณร้อยละ
80 ของส่วนที่เปิดขาย

ผู้รับเหมาหลักของโครงการ ได้แก่ บมจ. อิตาเลียนไทย ดีเวล๊อปเมนต์
โดยมีความคืบหน้าในการก่อสร้างอาคาร ณ เดือนธันวาคม 2554 ดังนี้

-   อาคารที่พักอาศัย 4 อาคารแรกดำเนินการแล้วเสร็จ 75% ในส่วนของงานโครงสร้าง
    งานสถาปัตย์ และงานระบบ คาดว่าจะแล้วเสร็จพร้อมโอนได้ในปี 2555

-   อาคารที่พักอาศัย 4 อาคารหลังดำเนินการแล้วเสร็จ 15% ในส่วนของงานโครงสร้าง
    งานสถาปัตย์ และงานระบบ คาดว่าจะแล้วเสร็จพร้อมโอนได้ในปี 2556

[]

- ภาพแสดงโครงการเบ็ล แกรนด์ พระราม9 เมื่อแล้วเสร็จ -

บริษัท พระราม 9 สแควร์ จำกัด (“พระราม 9”)

จดทะเบียนก่อตั้งขึ้นในปี 2538 โดยกลุ่มเจริญกฤษ ด้วยทุนจดทะเบียนเริ่มแรก 1 ล้านบาท
เพื่อประกอบธุรกิจพัฒนาอสังหาริมทรัพย์ ปัจจุบันพระราม 9
มีทุนจดทะเบียนและเรียกชำระแล้วจำนวน 1,000 ล้านบาท แบ่งออกเป็นหุ้นสามัญจำนวน 10
ล้านหุ้น มูลค่าที่ตราไว้หุ้นละ 100 บาท โดยมีรายละเอียด ดังนี้

  ---------------------------------- ------------------- -----------------
  รายชื่อ                              จำนวนหุ้นที่ถือ          ร้อยละ

  บมจ. แกรนด์ คาแนล แลนด์              7,812,496           78.12

  บมจ. อิตาเลียนไทย ดีเวล๊อปเมนต์         2,000,000           20.00

  บจก. ซิตี้ เรียลตี้                      187,500             1.88

  อื่นๆ                                4                   0.00

  รวม                                10,000,000          100.00
  ---------------------------------- ------------------- -----------------

โครงการในปัจจุบัน

โครงการอาคารสำนักงาน จี-แลนด์ ทาวเวอร์ แกรนด์ พระราม 9

เป็นโครงการอาคารสำนักงานเกรดเอบวก ตั้งอยู่บนที่ดินตามสัญญาเช่าที่ดินระยะยาวรวม 33 ปี
พร้อมสิทธิในการต่อสัญญาไปอีก 10 ปี โดยมีพื้นที่เช่าประมาณ 65,000 ตารางเมตร เป็นอาคารสูง
2 อาคาร สูง 26 ชั้น และ36 ชั้นตามลำดับ ตั้งอยู่บริเวณแยกรัชดา-พระราม 9
โดยโครงการอยู่ติดกับสถานีรถไฟฟ้ามหานครและศูนย์การค้าเซ็นทรัลพลาซา แกรนด์ พระราม 9

กลุ่มลูกค้าเป้าหมายเป็นผู้เช่าพื้นที่สำนักงานระดับพรีเมียม โดยกำหนดราคาค่าเช่าพื้นที่ประมาณ
700-750 บาทต่อตารางเมตรในปีที่เปิดให้เช่าประมาณปี 2557

มูลค่าเงินลงทุนของโครงการโดยประมาณ 3,000 ล้านบาท คาดว่าจะใช้เวลาก่อสร้างประมาณ 3
ปี คาดว่าจะแล้วเสร็จและเริ่มให้บริการประมาณปี 2557
โดยคาดว่าจะก่อให้เกิดรายได้ประมาณปีละ 470 ล้านบาท

[]

  - ภาพแสดงโครงการอาคารสำนักงาน จี-แลนด์ ทาวเวอร์ แกรนด์ พระราม 9 เมื่อแล้วเสร็จ
  –

โครงการที่เสร็จแล้ว

โครงการศูนย์การค้า เซ็นทรัลพลาซา แกรนด์ พระราม 9

โครงการศูนย์การค้า เซ็นทรัลพลาซา แกรนด์ พระราม 9
(เป็นบริษัทที่ถือหุ้นใหญ่โดยกลุ่มเซ็นทรัลพัฒนา ปัจจุบันพระราม 9 ถือหุ้นร้อยละ 3.27 ในบริษัทนี้)
สร้างเสร็จและโอนขายให้แก่บริษัท เซ็นทรัลพัฒนาไนน์ สแควร์ จำกัด เมื่อปลายปี 2554
โครงการดังกล่าวนับเป็นแม่เหล็กอย่างดี (Magnet) ซึ่งช่วยเสริมและดึงดูดให้พื้นที่โครงการแกรนด์
พระราม 9 ในส่วนอาคารสำนักงาน และส่วนอื่นๆ
ที่จะพัฒนาเป็นจุดศูนย์กลางการค้าและธุรกิจที่น่าสนใจมากยิ่งขึ้น

บริษัท พระราม 9 สแควร์ โฮเต็ล จำกัด (“พระราม 9 โฮเต็ล”)

จดทะเบียนก่อตั้งขึ้นในปี 2538 โดยกลุ่มเจริญกฤษ ในนามบริษัท ซีเคเอ จำกัด
ด้วยทุนจดทะเบียนเริ่มแรก 1 ล้านบาท เพื่อประกอบธุรกิจพัฒนาโครงการโรงแรมและบริการ
ปัจจุบัน ยังไม่มีการประกอบธุรกิจใดๆ
แต่คาดว่าจะเริ่มดำเนินการศึกษาความเป็นไปได้ในการพัฒนาโครงการในบริเวณแยกรัชดา-พระราม
9 ในช่วง 1-2 ปี ข้างหน้า

  (2) การสรรหาผลิตภัณฑ์และบริการ

  2.1 การสรรหาที่ดินเพื่อพัฒนา

บริษัทจัดซื้อที่ดินเพื่อพัฒนาทั้งโดยการซื้อตรง และซื้อผ่านนายหน้าค้าที่ดิน
โดยการเลือกซื้อจะพิจารณาที่ดินที่มีทำเลที่ดีและมีศักยภาพในการพัฒนา
และมีการเปรียบเทียบราคาซื้อกับราคาประเมินและราคาตลาดทุกครั้งก่อนการเข้าซื้อที่ดินเพื่อให้ได้ราคาที่เหมาะสมในการจัดซื้อที่ดิน
นอกจากนี้ก่อนการจัดซื้อที่ดินในแต่ละครั้ง
จะมีการสำรวจกฎเกณฑ์ทางด้านกฎหมายและข้อจำกัดในการก่อสร้าง
รวมไปถึงความต้องการของลูกค้าในพื้นที่และคู่แข่ง
เพื่อให้เกิดความมั่นใจว่าจะสามารถพัฒนาที่ดินเป็นไปตามแผนที่วางไว้และได้ผลตอบแทนตามที่ตั้งไว้

  2.2 การคัดเลือกผู้รับเหมา

เนื่องจากบริษัทไม่มีหน่วยงานก่อสร้างภายใน จึงใช้วิธีการจัดจ้างผู้รับเหมาเพื่อก่อสร้างโครงการ
โดยแบ่งเป็นผู้รับเหมาใน 2 กลุ่มหลักได้แก่

2.2.1 กลุ่มผู้รับเหมาผู้ก่อสร้างบ้านเดี่ยว จะใช้วิธีจัดจ้างผู้รับเหมา
โดยพิจารณาคัดเลือกจากผู้รับเหมาทั้งขนาดกลางและขนาดใหญ่ ตามความเหมาะสม
และมีคุณสมบัติตามมาตรฐานที่บริษัทตั้งไว้
ซึ่งผู้รับเหมาที่จะจัดจ้างต้องมีประวัติการทำงานที่มีคุณภาพงานที่ดี เสร็จตามกำหนดเวลา
และอยู่ในราคาที่แข่งขันได้
เนื่องจากบริษัทให้ความสำคัญกับการบริหารต้นทุนการก่อสร้างเป็นอย่างมาก
เพื่อให้เป็นไปตามงบประมาณที่ตั้งไว้ ทั้งนี้
ได้มีการจัดตั้งทีมวิศวกรภายในเพื่อกำกับควบคุมคุณภาพงานของผู้รับเหมาอย่างใกล้ชิด

2.2.2 กลุ่มผู้รับเหมาผู้ก่อสร้างอาคารสำนักงานและคอนโดมิเนียม
จะใช้วิธีจัดจ้างผู้รับเหมาหลักโดยการเปิดประมูลงาน ในส่วนงานโครงสร้าง งานสถาปัตยกรรม
และงานระบบประกอบอาคาร หรือลักษณะ Turn Key แล้วแต่ความเหมาะสมของโครงการ
โดยผู้รับเหมาที่คัดเลือกมามักจะเป็นผู้รับเหมาขนาดใหญ่
ซึ่งจะสามารถสร้างความมั่นใจว่าอาคารที่สร้างจะเป็นไปตามมาตรฐาน และตรงตามเวลา
เนื่องจากผู้รับเหมารายใหญ่จะมีเทคโนโลยีและความสามารถในการก่อสร้างอาคารขนาดใหญ่
ประกอบกับมีศักยภาพและแหล่งเงินทุนที่เพียงพอในการก่อสร้างอาคารขนาดใหญ่ได้ดีกว่าผู้รับเหมาขนาดกลางและขนาดเล็ก
และนอกจากนี้ จะจัดจ้างบริษัทผู้ควบคุมการก่อสร้างและผู้บริหารโครงการ
เพื่อให้มั่นใจว่างานก่อสร้างอาคารจะเป็นไปตามมาตรฐาน งบประมาณ และเสร็จทันกำหนดเวลา

  2.3 การจัดซื้อวัสดุก่อสร้าง

บริษัทมีนโยบายในการจัดซื้อวัสดุก่อสร้างหลักบางประเภทเอง ซึ่งมีเหตุผลที่สำคัญคือ

-   ลดความเสี่ยงจากความผันผวนของราคาวัสดุก่อสร้างที่อาจเปลี่ยนแปลงไปในทิศทางที่ปรับตัวเพิ่มสูงขึ้น
    อาทิ ปูนซีเมนต์ เหล็กเส้น อลูมิเนียม

-   จากการเป็นพันธมิตรคู่ค้าที่ยาวนานกับบริษัทผู้จัดจำหน่ายวัสดุก่อสร้าง
    บริษัทจึงได้รับข้อเสนอหรือเงื่อนไขที่ดี ซึ่งมีส่วนช่วยในการควบคุมต้นทุนการก่อสร้างของบริษัท
    เนื่องจากบริษัทต้องการความยืดหยุ่นในการกำหนดรูปแบบ ประเภท
    วัสดุที่ใช้ตกแต่งแก่ลูกค้าของโครงการ ดังนั้น บริษัทจึงเป็นผู้จัดซื้อวัสดุบางประเภท อาทิ
    กระเบื้อง พื้นไม้ สุขภัณฑ์ เครื่องปรับอากาศ เฟอร์นิเจอร์ สี เป็นต้น
    โดยจะกำหนดทางเลือกและเปิดโอกาสให้ลูกค้าสามารถเลือกวัสดุดังกล่าวได้หลังจากจองซื้อบ้านหรืออาคารชุดพักอาศัยกับทางโครงการ

  (3) ช่องทางการจัดจำหน่ายและการให้บริการ

  3.1 การจำหน่ายอสังหาริมทรัพย์

บริษัทใช้วิธีการจำหน่ายแบบขายตรงผ่านสำนักงานขายของบริษัทและผ่านตัวแทนการขายโดยบริษัทนายหน้าค้าอสังหาริมทรัพย์ในบางกรณีที่จำเป็นและต้องการความเชี่ยวชาญเฉพาะ
โดยจำแนกในรายละเอียดได้คือ

3.1.1 บ้านเดี่ยว จะใช้วิธีขายแบบขายตรงผ่านสำนักงานขายของบริษัท โดยแบ่งกลุ่มสินค้าได้ 3
รูปแบบด้วยกันคือ

-   ที่ดินเปล่าในโครงการ

-   ที่ดินพร้อมสิ่งปลูกสร้าง จะเป็นบ้านที่สร้างเสร็จแล้ว พร้อมโอนให้แก่ลูกค้า

-   ที่ดินพร้อมการว่าจ้างก่อสร้าง
    ลูกค้าจะสั่งซื้อบ้านจากแบบบ้านมาตรฐานของโครงการภายหลังซื้อที่ดินในโครงการ
    โดยที่ลูกค้าสามารถเลือกแบบบ้านให้เหมาะสมกับขนาดที่ดินที่ซื้อไปตามความต้องการ

3.1.2 คอนโดมิเนียม จะใช้ทั้งวิธีขายตรงผ่านสำนักงานขายบริษัท
และผ่านตัวแทนการขายโดยบริษัทนายหน้าค้าอสังหาริมทรัพย์
โดยโครงการจะเปิดขายในช่วงการก่อสร้างเริ่มต้นและระหว่างการก่อสร้าง
และลูกค้าจะทำการผ่อนดาวน์และจะได้รับโอนเมื่อคอนโดมิเนียมสร้างเสร็จและเปิดใช้อาคารได้
โดยลูกค้าจะพิจารณาแบบตามห้องตัวอย่างและเอกสารแบบแปลนที่ทางโครงการแสดงไว้

  3.2 การให้เช่าพื้นที่อสังหาริมทรัพย์

3.2.1 พื้นที่อาคารสำนักงาน
บริษัทจะว่าจ้างตัวแทนนายหน้าที่มีความเชี่ยวชาญเป็นผู้ทำหน้าที่ขายพื้นที่ในส่วนอาคารสำนักงาน

3.2.2 พื้นที่ค้าปลีก
บริษัทจะจัดให้มีหน่วยงานเฉพาะที่มีหน้าที่ขายพื้นที่ในส่วนพื้นที่ค้าปลีกในแต่ละโครงการ
โดยดำเนินการขายพื้นที่โดยตรงไปยังกลุ่มลูกค้า

  (4) การตลาดและภาวะการแข่งขัน

  4.1 ลักษณะลูกค้าและกลุ่มลูกค้าเป้าหมาย

กลุ่มลูกค้าสำหรับที่อยู่อาศัย จะเป็นลูกค้าบุคคลทั่วไป โดยเน้นกลุ่มรายได้ปานกลางจนถึงรายได้สูง

กลุ่มลูกค้าสำหรับอาคารสำนักงาน จะเน้นลูกค้ากลุ่มที่ต้องการใช้พื้นที่สำนักงานเกรดเอ
และเกรดพรีเมียมเป็นหลักในโครงการอาคารสำนักงาน จี-แลนด์ ทาวเวอร์ แกรนด์ พระราม 9
สำหรับอาคารเดอะไนน์ทาวเวอร์ แกรนด์ พระราม 9 จะเน้นกลุ่มลูกค้าบีบวกถึงเอลบ

กลุ่มลูกค้า สำหรับพื้นที่ค้าปลีก จะครอบคลุมทุกกลุ่มไม่ว่าจะเป็นกลุ่มผู้เช่าระยะยาว
ระยะสั้นและผู้เช่ารายย่อย ซึ่งขึ้นอยู่กับลักษณะพื้นที่ค้าปลีกนั้นๆ

  4.2 นโยบายการกำหนดราคา

การกำหนดราคาขายอสังหาริมทรัพย์จะคำนึงถึงราคาตลาดโดยเทียบเคียงกับคู่แข่งในอุตสาหกรรมและพื้นที่ใกล้เคียงเป็นหลัก
และพิจารณาทางด้านต้นทุนการพัฒนาโครงการพร้อมกันด้วย
การปรับเพิ่มราคาจะขึ้นกับภาวะราคาตลาดและต้นทุนการบริหารโครงการเป็นสำคัญ

  4.3 ภาวะอุตสาหกรรมและการแข่งขัน

ภาวะเศรษฐกิจไทยในปี 2554 ขยายตัวชะลอลงมากจากปีก่อน
เนื่องจากภาคการผลิตได้รับผลกระทบจากภัยพิบัติในญี่ปุ่นที่ส่งผลให้เกิดปัญหาขาดแคลนชิ้นส่วน
และจากสถานการณ์อุทกภัยของไทยที่รุนแรงและขยายวงกว้างในพื้นที่ภาคกลาง
ทำให้ภาคอุตสาหกรรมได้รับความเสียหายและเกิดปัญหาในการกระจายสินค้า
ส่งผลให้การส่งออกการบริโภคและการลงทุนภาคเอกชนหดตัวลงในช่วงไตรมาสสุดท้ายของปี
ด้านเสถียรภาพเศรษฐกิจในประเทศโดยรวมยังอยู่ในเกณฑ์ดี อัตราการว่างงานอยู่ในระดับต่ำ
แม้อัตราเงินเฟ้อเร่งตัวขึ้นตามต้นทุนการผลิตที่เพิ่มขึ้น
แต่เริ่มแผ่วลงในช่วงปลายปีสำหรับเสถียรภาพต่างประเทศอยู่ในเกณฑ์มั่นคงโดยดุลการชำระเงินเกินดุล
และสัดส่วนหนี้ต่างประเทศระยะสั้นต่อหนี้ต่างประเทศทั้งหมดปรับลดลง

ดัชนีราคาวัสดุก่อสร้างในปี 2554 มีค่าเฉลี่ยเท่ากับ 120.4 เพิ่มขึ้นร้อยละ 6.27 จากปีก่อน
และคาดการณ์ว่าราคาวัสดุก่อสร้างจะยังคงปรับตัวสูงขึ้นต่อไปในช่วงครึ่งแรกของปี 2555
เนื่องจากต้นทุนราคาวัตถุดิบในการผลิตมีการปรับตัวสูงขึ้นหลังการเกิดอุทกภัยครั้งใหญ่เมื่อปลายปี
การเพิ่มขึ้นของราคาวัสดุก่อสร้างจะกระทบต่อต้นทุนก่อสร้างของโครงการอสังหาริมทรัพย์โดยตรง

กราฟที่ 1 แสดง ดัชนีราคาวัสดุก่อสร้างไทย ระหว่างปี 2543- ธันวาคม 2554

[]

ที่มา : สำนักดัชนีเศรษฐกิจการค้า กระทรวงพาณิชย์

ในปี 2554 อัตราดอกเบี้ยเงินกู้และอัตราดอกเบี้ยเงินฝากยังคงปรับตัวเพิ่มขึ้นต่อเนื่องจากปี 2553
อย่างไรก็ตามอัตราดอกเบี้ยเริ่มคงที่ในช่วงครึ่งปีหลัง
ตามการชะลอการปรับขึ้นอัตราดอกเบี้ยนโยบาย
และปรับลดลงในการประชุมครั้งสุดท้ายของปีของธนาคารแห่งประเทศไทย

กราฟที่ 2 แสดง อัตราค่าเฉลี่ยดอกเบี้ยเงินกู้และเงินฝากระหว่าง มกราคม 2551-ธันวาคม 2554

[]

* อัตราดอกเบี้ยเฉลี่ยของธนาคาร BBL, KTB, KBANK และ SCB

** Real MLR และ อัตราดอกเบี้ยเงินฝากแท้จริง 12 เดือน
ได้ปรับค่าให้สอดคล้องกับอัตราเงินเฟ้อในแต่ละช่วงเวลาแล้ว

ที่มา : ธนาคารแห่งประเทศไทย

เศรษฐกิจไทยมีแนวโน้มฟื้นตัวในปี 2555 และจะกลับเข้าสู่ภาวะปกติในไตรมาสที่ 3
โดยอุปสงค์ภายในจะเป็นแรงขับเคลื่อนหลักของเศรษฐกิจไทย
และจะช่วยชดเชยแรงส่งจากภาคการส่งออกที่จะชะลอลงตามเศรษฐกิจโลก
ที่ยังมีแนวโน้มอ่อนแอต่อไปอีกระยะหนึ่ง
ขณะที่อัตราเงินเฟ้อมีแนวโน้มแผ่วลงโดยเฉพาะในช่วงครึ่งปีแรกจากการฟื้นตัวของภาคเอกชนที่ล่าช้าและราคาอาหารสดที่เริ่มชะลอลงจากผลกระทบของอุทกภัยที่คลี่คลาย

  4.3.1 ภาวะอุตสาหกรรมอสังหาริมทรัพย์ส่วนที่อยู่อาศัย (Residential)

ภาพรวมของที่อยู่อาศัยในเขตกรุงเทพมหานครและปริมณฑลในปี 2554 มีแนวโน้มที่ดีขึ้น
โดยมีจำนวนโครงการที่เปิดตัวทั้งหมด 398 โครงการ มีจำนวนหน่วยขายรวม 85,800 หน่วย
ลดลงจากปีก่อนที่มีจำนวนหน่วยขาย 116,791 หน่วย หรือลดลงร้อยละ 27 ขณะที่ยอดขายตลอดทั้งปี
2554 มีจำนวนทั้งสิ้น 81,816 หน่วย ลดลงร้อยละ 14 เมื่อเทียบกับปี 2553 ซึ่งมียอดขายรวม
95,840 หน่วย

อีกด้านหนึ่งราคาขายเฉลี่ยต่อหน่วยของตลาดที่อยู่อาศัยในปี 2554 มีค่าเฉลี่ย 2.984
ล้านบาทต่อหน่วย ปรับตัวเพิ่มขึ้นจาก 2.587 ล้านบาทต่อหน่วยในปีก่อน หรือมูลค่าเพิ่มขึ้นร้อยละ15
เนื่องจากมีการแข่งขันในกลุ่มที่อยู่อาศัยระดับกลางและระดับสูงมากขึ้น
อย่างไรก็ตามอุปทานคงเหลือสะสมมีจำนวนเพิ่มขึ้นเช่นกันโดยในปี 2554
มีจำนวนอุปทานคงเหลือสะสมรวม 134,266 หน่วย เทียบกับปีก่อนที่มียอดสะสม 130,282
หน่วยหรือเพิ่มขึ้นร้อยละ 3

การพัฒนาอสังหาริมทรัพย์ประเภทที่อยู่อาศัยสามารถแบ่งได้เป็น 2 รูปแบบ คือโครงการแนวราบ
(บ้านเดี่ยว บ้านแฝด และทาวน์เฮ้าส์) และโครงการแนวสูง (อาคารชุด)

โครงการแนวราบ (บ้านเดี่ยว และทาวน์เฮ้าส์)

การพัฒนาอสังหาริมทรัพย์โครงการแนวราบในปี 2554 ทั้งบ้านเดี่ยวและทาวน์เฮ้าส์
อยู่ในภาวะทรงตัว โดยบ้านเดี่ยวมีจำนวนยอดขายรวม 15,539 หน่วย หรือคิดเป็นร้อยละ 28
ของจำนวนหน่วยขายรวม ทาวน์เฮาส์มีจำนวนยอดขายรวม 23,148 หน่วย หรือคิดเป็นร้อยละ 37
ของจำนวนหน่วยขายรวม
โดยอัตราการเติบโตของจำนวนหน่วยขายที่อยู่อาศัยประเภททาวน์เฮาส์ในปี 2554 มีจำนวน
62,855 หน่วย ปรับตัวลดลงจากปีก่อนที่มีจำนวนหน่วยขาย 67,945 หน่วย หรือเติบโตลดลงร้อยละ
7 ในขณะที่อัตราการเติบโตของจำนวนหน่วยขายบ้านเดี่ยว ในปี 2554 มีจำนวน 54,897 หน่วย
ปรับตัวเพิ่มขึ้นจากปีก่อนที่มีจำนวนหน่วยขาย 51,942 หน่วยหรือเติบโตเพิ่มขึ้นร้อยละ 6

อุปทานสะสมคงเหลือของบ้านเดี่ยวในปี 2554 มีจำนวนรวม 39,358 หน่วย เมื่อเทียบกับปีก่อนที่
38,073 หน่วย หรือเพิ่มขึ้นร้อยละ 3 และอุปทานสะสมคงเหลือของทาวน์เฮ้าส์มีจำนวนรวม
39,707 หน่วย เมื่อเทียบกับปีก่อนที่ 40,983 หน่วยหรือลดลงร้อยละ 3โดยมูลค่าของที่อาศัยร้อยละ
72 อยู่ระหว่าง 1-5 ล้านบาท และส่วนใหญ่จะอยู่นอกตัวเมือง

กราฟที่ 3 แสดง จำนวนหน่วยขายและยอดขายได้ของที่อยู่อาศัย ประเภทบ้านเดี่ยว

[]

ที่มา : บริษัท เอเจนซี่ ฟอร์ เรียลเอสเตท แอฟแฟร์ส จำกัด

กราฟที่ 4 แสดง จำนวนหน่วยขายและยอดขายได้ของที่อยู่อาศัย ประเภททาวน์เฮาส์

[]

ที่มา : บริษัท เอเจนซี่ ฟอร์ เรียลเอสเตท แอฟแฟร์ส จำกัด

จากพฤติกรรมของผู้บริโภคมีการตัดสินใจที่ซับซ้อนมากขึ้น
มีการหาข้อมูลและพิจารณารายละเอียดก่อนการตัดสินใจมากขึ้น ดังนั้น โครงการที่มีทำเล ที่ตั้ง
รายการส่งเสริมการขาย คุณภาพผลิตภัณฑ์
รวมถึงการบริการหลังการขายที่ดีและพร้อมมากกว่าจะเป็นโครงการที่ได้เปรียบทางด้านการแข่งขัน

โครงการแนวสูง (อาคารชุด)

อสังหาริมทรัพย์โครงการแนวสูงประเภทอาคารชุดหรือคอนโดมิเนียมในปี 2554
เป็นประเภทอสังหาริมทรัพย์ที่มีความต้องการสูง เห็นได้จากจำนวนหน่วยที่มีการเปิดขายทั้งหมด
81,317 หน่วย มียอดขายรวม 37,797 หน่วย หรือร้อยละ 46 ของยอดขายที่อยู่อาศัยทุกประเภท
และมีหน่วยขายสะสมคงเหลือ 43,520 หน่วย โดยยอดขายอาคารชุดของปี 2554
นับได้ว่าสูงสุดในรอบ 14 ปี นับตั้งแต่วิกฤตเศรษฐกิจในปี 2540

กราฟที่ 5 แสดง ยอดขายได้และหน่วยคงเหลือสะสมของที่อยู่อาศัยประเภทอาคารชุด

[]

ที่มา : บริษัท เอเจนซี่ ฟอร์ เรียลเอสเตท แอฟแฟร์ส จำกัด

อย่างไรก็ตาม การพัฒนาโครงการอสังหาริมทรัพย์ประเภทอาคารชุด
ยังคงเป็นสินค้าที่มีการตอบรับที่ดี
เนื่องจากการเปลี่ยนแปลงพฤติกรรมของผู้บริโภคที่มีความต้องการที่อยู่อาศัยใกล้ที่ทำงาน
เดินทางสะดวก ใกล้ย่านธุรกิจและใจกลางเมือง หากรัฐบาลส่งเสริมการก่อสร้างโครงการรถไฟฟ้า
3 สาย ได้แก่ สายสีแดง (บางซื่อ-ตลิ่งชั่น และ บางซื่อ-รังสิต) สายสีม่วง (บางซื่อ-บางใหญ่)
และสายสีเขียว (หมอชิต-สะพานใหม่) เร่งดำเนินการให้แล้วเสร็จโดยเร็ว
ย่อมส่งผลดีให้ผู้บริโภคสนใจซื้อที่อยู่อาศัยตามแนวบริเวณเส้นทางรถไฟฟ้าสายใหม่กันมากขึ้นและผู้ประกอบการมาพัฒนาโครงการกันมากขึ้น

  4.3.2 ภาวะอุตสาหกรรมอสังหาริมทรัพย์ส่วนพาณิชยกรรม (Commercial)

อสังหาริมทรัพย์เชิงพาณิชยกรรม สามารถแบ่งออกเป็น 2 ประเภทหลัก ได้แก่
อาคารสำนักงานและพื้นที่ค้าปลีก

อาคารสำนักงาน

โดยภาพรวมของการเช่าอาคารสำนักงานในปี 2554 อยู่ในภาวะทรงตัว
กล่าวคืออุปทานของอาคารสำนักงานในกรุงเทพมหานคร ณ สิ้นปี2554 มีพื้นที่ 8,119,413
ตารางเมตร เพิ่มขึ้นร้อยละ 1.7 จากปีก่อน ขณะที่มีพื้นที่เช่ารวม 6,972,093 ตารางเมตร
หรือคิดเป็นอัตราการเช่าร้อยละ 86

กราฟที่ 6 แสดง อุปสงค์
อุปทานและอัตราว่างของพื้นที่สำนักงานในเขตกรุงเทพมหานครและปริมณฑล

[]

ที่มา : บริษัท ซีบี ริชาร์ด เอลิส ประเทศไทย

สำหรับพื้นที่อาคารสำนักงานใหม่ที่กำลังอยู่ในระหว่างการก่อสร้างมีจำนวนน้อยมาก
โดยอาคารที่คาดว่าจะเปิดให้บริการในช่วงปี 2555 ประกอบไปด้วยอาคาร เดอะพัลลาเดียม (พื้นที่
21,890 ตร.ม.) อาคารโอลิมเปียไทย พลาซ่า (พื้นที่ 2,443 ตร.ม.) อาคารเดอะไนน์
ทาวเวอร์ พระราม9 (พื้นที่ 57,450 ตร.ม.) เป็นต้น โดยคาดการณ์ว่าสิ้นปี 2555
จะมีจำนวนอุปทานเพิ่มขึ้นเป็น 8,208,696 ตารางเมตร

อัตราค่าเช่าพื้นที่อาคารสำนักงานในตลอดปี 2554 ปรับตัวเพิ่มขึ้นจากปีก่อน
โดยอัตราค่าเช่าพื้นที่อาคารสำนักงานเฉลี่ยในโซน CBD เกรด A และเกรด B ปรับตัวเพิ่มขึ้นอยู่ที่
702 บาทต่อตารางเมตรและ 493 บาทต่อตารางเมตร ตามลำดับ
ขณะที่อัตราค่าเช่าพื้นที่อาคารสำนักงานเฉลี่ยในโซน Non-CBD เกรด A และเกรด B
ปรับตัวเพิ่มขึ้นอยู่ที่ 562 บาทต่อตารางเมตรและ 452 บาทโดยปัจจัยที่ส่งผลต่ออัตราค่าเช่าที่สำคัญ
คือ ความเชื่อมั่นของนักลงทุนต่างชาติ
หากสามารถเรียกความเชื่อมั่นจากต่างชาติให้กลับมาลงทุนในประเทศได้
จะส่งผลให้อัตราการเช่าและค่าเช่าปรับตัวสูงขึ้น

กราฟที่ 7 แสดง อัตราค่าเช่าพื้นที่สำนักงานในเขตกรุงเทพมหานครและปริมณฑล

[]

ที่มา : บริษัท ซีบี ริชาร์ด เอลิส ประเทศไทย

พื้นที่ค้าปลีก (Retail)

ตั้งแต่ต้นปีจนถึงสิ้นปี 2554 มีพื้นที่ค้าปลีกเพิ่มขึ้นจำนวน 245,000 ตารางเมตร
รวมเป็นพื้นที่ค้าปลีกทั้งหมดกว่า 5.69 ล้านตารางเมตร และอีกกว่า 141,057 ตารางเมตร
ที่มีกำหนดเสร็จสิ้นในไตรมาส 4 ของปี 2554 ขณะที่โครงการอื่นๆ
อาจมีการเลื่อนการเปิดตัวอยู่บ้างเนื่องจากผลกระทบจากการเกิดอุทกภัยช่วงปลายปี2554

อัตราการใช้พื้นที่ในแต่ละพื้นที่ในช่วงปี 3-4 ปีที่ผ่านมาไม่ได้มีแตกต่างกันมากนัก
โดยอัตราการใช้พื้นที่อยู่ระหว่างร้อยละ 83-96 ในปี 2554
อัตราการใช้พื้นที่โซนเมืองชั้นกลางปรับตัวลดลงเล็กน้อย
สวนทางกับพื้นที่ในโซนใจกลางเมืองและพื้นที่รอบนอกมีอัตราการใช้พื้นที่ปรับตัวเพิ่มขึ้นร้อยละ 4.8
และร้อยละ0.4 ตามลำดับ ขณะที่อัตราค่าเช่าจะแตกต่างกันไปตามทำเล
แต่โดยรวมค่าเช่าในแต่ละทำเลจะค่อนข้างคงที่เช่นกัน

กราฟที่ 8 แสดง อัตราการเช่าพื้นที่พื้นที่ค้าปลีกในเขตกรุงเทพมหานครและปริมณฑล

[]

ที่มา : บริษัท ซีบี ริชาร์ด เอลิส ประเทศไทย

ทั้งนี้คาดการณ์ว่า อุปทานในอนาคตจะมีการแข่งขันในรูปแบบพื้นที่ค้าปลีกและศูนย์การค้าที่หลากหลาย
ตั้งแต่ศูนย์การค้าขนาดใหญ่ การใช้พื้นที่ผสม (Mix Used)
ระหว่างพื้นที่ค้าปลีกและที่พักอาศัยหรืออาคารสำนักงาน
รวมถึงการพัฒนาพื้นที่ค้าปลีกขนาดเล็กใกล้บ้าน
โดยพื้นที่ค้าปลีกที่อยู่ระหว่างการดำเนินการก่อสร้างในปัจจุบัน ได้แก่ ศูนย์การค้าเซ็นทรัลพลาซา
แกรนด์ พระราม 9, เมกา มอลล์ บริเวณบางนา และ เดอะไนน์ พระราม 9
ซึ่งการพัฒนารูปแบบโครงการศูนย์การค้าปลีกใกล้บ้านหรือ คอมมูนิตี้
มอลล์กำลังเป็นรู้แบบที่ผู้ประกอบการเริ่มหันมาให้ความสนใจพัฒนากันมากขึ้น

อย่างไรก็ดีภาพรวมของธุรกิจอสังหาริมทรัพย์ในปี 2554
จะต้องเผชิญกับปัจจัยลบหลายด้านและการแข่งขันที่สูงขึ้น ทำให้ผู้ประกอบการต้องมีความเป็นมืออาชีพ
มีมุมมองการตลาดที่ถูกต้อง สามารถบริหารจัดการต้นทุนที่ดี
และสามารถปรับตัวให้เข้ากับการเปลี่ยนแปลงความต้องการของผู้บริโภคได้
จึงจะประสบความสำเร็จในธุรกิจอสังหาริมทรัพย์ได้

  4.4 ผลกระทบต่อสิ่งแวดล้อม

  โครงการบ้านเดี่ยว

การพัฒนาโครงการของบริษัท จะมีการพัฒนาโครงการแบ่งเป็น เฟส
โดยแต่ละเฟสที่ดำเนินการพัฒนาจะมีพื้นที่ราว 100 ไร่ โดยเป็นจำนวนน้อยกว่า 500 หลัง
จึงไม่อยู่ภายใต้ข้อบังคับของกฎหมายเกี่ยวกับสิ่งแวดล้อม แต่ทั้งนี้
บริษัทก็มีระบบการจัดการสาธารณูปโภคของโครงการเพื่อป้องกันไม่ให้เกิดปัญหาที่อาจจะส่งผลเสียต่อสิ่งแวดล้อมได้
โดยเฉพาะอย่างยิ่ง ระบบบำบัดน้ำเสียและการจัดการให้มีพื้นที่สีเขียวเพียงพอ

  โครงการคอนโดมิเนียม

บริษัทจะต้องทำการศึกษาผลกระทบต่อสิ่งแวดล้อมและจัดทำรายงานการศึกษาผลกระทบต่อสิ่งแวดล้อมเสนอต่อหน่วยราชการที่เกี่ยวข้องเพื่อใช้ประกอบการขอใบอนุญาตสิ่งปลูกสร้าง
ซึ่งในปัจจุบัน โครงการคอนโดมิเนียมของบริษัทได้มีการขออนุญาตเป็นที่เรียบร้อยแล้ว

  (5) ธุรกิจสนามกอล์ฟ

ธุรกิจสนามกอล์ฟ ซึ่งดำเนินการภายใต้ บริษัท เขาเขียว คันทรี่คลับ จำกัด
เป็นกิจการที่มิใช่ธุรกิจหลักของบริษัท และไม่ประสงค์จะประกอบธุรกิจดังกล่าวต่อไป
ที่ประชุมสามัญผู้ถือหุ้นประจำปี 2554 เมื่อวันที่ 28 เมษายน 2554
จึงได้พิจารณาและมีมติให้โอนขายหุ้นสามัญใน บริษัท เขาเขียว คันทรี่คลับ จำกัด
ที่บริษัทถืออยู่ทั้งหมดให้แก่ บริษัท บีบีทีวี เอ็คควิตี้ จำกัด ซึ่งเป็นบุคคลเกี่ยวโยงกัน
ซึ่งได้ดำเนินการโอนขายหุ้นแล้ว เมื่อวันที่ 29 มิถุนายน 2554